Document ID: 31987R1029

*****
ΚΑΝΟΝΙΣΜΟΣ (ΕΟΚ) αριθ. 1029/87 ΤΗΣ ΕΠΙΤΡΟΠΗΣ
της 9ης Απριλίου 1987
που τροποποιεί τους κανονισμούς (ΕΟΚ) αριθ. 368/77 και (ΕΟΚ) αριθ. 443/77 όσον αφορά την πώληση αποκορυφωμένου γάλακτος σε σκόνη από δημόσια αποθέματα που προορίζεται για τη διατροφή των ζώων πλην των νεαρών μόσχων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 773/87 (2), και ιδίως το άρθρο 7 παράγραφος 5,
Εκτιμώντας:
ότι το άρθρο 14 παράγραφος 2 και το άρθρο 16 παράγραφος 1 του κανονισμού (ΕΟΚ) αριθ. 368/77 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 3098/86 (4), καθορίζουν αντιστοίχως την προθεσμία αναλήψεως και την ημερομηνία για τη μετουσίωση του αποκορυφωμένου γάλακτος σε σκόνη ή την άμεση ενσωμάτωσή του σε ζωοτροφή· ότι οι προθεσμίες αυτές υπολογίζονται από την ημερομηνία ανακοινώσεως του αποτελέσματος της ειδικής δημοπρασίας· ότι η πείρα που αποκτήθηκε δείχνει ότι είναι σκόπιμο, προκειμένου οι προσφέροντες να γνωρίζουν εκ των προτέρων τις προθεσμίες που πρέπει να τηρηθούν, να υπολογίζονται οι περίοδοι αυτές από την ημέρα λήξεως της προθεσμίας υποβολής των προσφορών·
ότι το άρθρο 16 παράγραφος 2 του κανονισμού (ΕΟΚ) αριθ. 368/77 προβλέπει τις διατάξεις ελέγχου· ότι φάνηκε αναγκαίο να προσδιοριστούν ορισμένες από τις εν λόγω διατάξεις·
ότι ο κανονισμός (ΕΟΚ) αριθ. 443/77 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 3098/86, προβλέπει, παράλληλα με την πώληση με δημοπρασία βάσει του κανονισμού (ΕΟΚ) αριθ. 368/77, πώληση σε καθορισμένη τιμή του αποκορυφωμένου γάλακτος σε σκόνη για τους ίδιους προορισμούς· ότι το άρθρο 8 παράγραφος 1 του κανονισμού (ΕΟΚ) αριθ. 443/77 καθορίζει προθεσμία για την μετουσίωση ή την ενσωμάτωση του αποκορυφωμένου γάλακτος σε σκόνη· για του ίδιους λόγους σαφήνειας, πρέπει να τροποποιηθεί ο εν λόγω κανονισμός·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 368/77 τροποποιείται ως εξής:
1. Στο άρθρο 14, η παράγραφος 2 αντικαθίσταται από το ακόλουθο κείμενο:
«2. Ο υπερθεματιστής, σε προθεσμία 60 ημερών μετά την ημέρα λήξεως της προθεσμίας για την υποβολή των προσφορών, αναλαμβάνει το αποκορυφωμένο γάλα σε σκόνη που του κατακυρώθηκε. Η ανάληψη αυτή μπορεί να χωριστεί σε μερικές ποσότητες, καθεμία από τις οποίες δεν μπορεί να είναι μικρότερη από 10 τόνους.»
2. Το άρθρο 16 τροποποιείται ως εξής:
- η παράγραφος 1 αντικαθίσταται από το ακόλουθο κείμενο:
«1. Η μετουσίωση του αποκορυφωμένου γάλακτος σε σκόνη ή η άμεση ενσωμάτωσή του σε ζωοτροφή, σύμφωνα με το άρθρο 6 παράγραφος 1 πρώτη ή δεύτερη περίπτωση γίνεται σε προθεσμία 6 μηνών, που υπολογίζεται από την ημέρα λήξεως της προθεσμίας για την υποβολή των προσφορών.»
- στην παράγραφο 2, το πρώτο εδάφιο αντικαθίσταται από το ακόλουθο κείμενο:
«Τα κράτη μέλη λαμβάνουν τα ακόλουθα μέτρα ελέγχου:
- κατά τη μετουσίωση που αναφέρεται στο άρθρο 6 παράγραφος 1 πρώτη περίπτωση, ο αρμόδιος οργανισμός εξασφαλίζει τον έλεγχο συμπληρώνοντας τον έλεγχο της λογιστικής με επιτόπιο έλεγχο που πραγματοποιείται τουλάχιστον μια φορά την ημέρα κατά τη διάρκεια της μετουσιώσεως,
- στην περίπτωση άμεσης ενσωματώσεως που αναφέρεται στο άρθρο 6 παράγραφος 1 δεύτερη περίπτωση ο αρμόδιος οργανισμός εξασφαλίζει τον έλεγχο συμπληρώνοντας τον έλεγχο της λογιστικής με συχνούς και αιφνίδιους επιτόπιους ελέγχους.»
- στην παράγραφο 2, το τρίτο εδάφιο αντικαθίσταται από το ακόλουθο κείμενο:
«Οι δαπάνες ελέγχου της μετουσιώσεως ή της άμεσης ενσωματώσεως επιβαρύνουν την ενδιαφερόμενη επιχείρηση. Οι δαπάνες αυτές καθορίζονται κατ' αποκοπή σε 4 ECU ανά τόνο αποκορυφωμένου γάλακτος σε σκόνη.»
Άρθρο 2
Στο άρθρο 8 του κανονισμού (ΕΟΚ) αριθ. 443/77, η παράγραφος 1 αντικαθίσταται από το ακόλουθο κείμενο:
«1. Η μετουσίωση του αποκορυφωμένου γάλακτος σε σκόνη ή η άμεση ενσωμάτωσή του σε ζωοτροφή γίνεται:
- σε προθεσμία 5 μηνών από την ημέρα συνάψεως της συμβάσεως πωλήσεως,
- με τους όρους που προβλέπονται στο άρθρο 16 παράγραφος 2 του κανονισμού (ΕΟΚ) αριθ. 368/77.»
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την δημοπρασία της οποίας η προθεσμία για την υποβολή των προσφορών λήγει στις 13 Απριλίου 1987.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 9 Απριλίου 1987.

Labels: 0
3
17
6